<classify> Nape alibainisha hayo jana alipozungumza na wadau wa wizara yake kutoka mikoa ya Mbeya na Songwe, lengo likiwa ni kubaini mwenendo wa sekta zinazohusu wizara hiyo na kutafuta njia za mikakati ya kuongeza kasi kiutendaji.Katika kikao hicho, Nape aliitaja timu ya Mbeya City kuwa miongoni mwa timu zilizokuwa tishio nchini lakini hivi sasa inadidimia hatua aliyosema mwelekeo huo unatokana na kujiingiza kwa wanasiasa.Alisema baada ya kuanzishwa kwa timu hiyo wakazi jijini Mbeya walionekana kuhamasika kiasi cha kushusha bendera za vyama vya siasa na kupandisha bendera za timu hiyo lakini sasa siasa zimeingilia kati na kusababisha hamasa za wadau kushuka na wameanza tena kupandisha bendera za vyama vya siasa.Mbeya na Songwe mna bahati ya kuwa na timu nzuri sana. Lakini mkiruhusu siasa kwenye mpira mmepotea. Nadhani Mbeya City ingetumika kutuunganisha tushangilie kwa pamoja pasipo kujali itikadi za kisiasa lakini kwa kuruhusu siasa mnatengeneza makundi yanayoanza kuzungumza tofauti za kisiasa badala ya michezo, alisema.Waziri huyo pia imewaagiza wakuu wa mikoa,wilaya na wakurugenzi kuhakikisha wanasimamia matumizi ya ardhi yanakwenda sambamba na kuacha maeneo ya michezo na burudani ili kukabiliana na wimbi la uhaba wa viwanja vya michezo nchini.Alisema hivi sasa watoto na vijana wengi wanaishia kucheza michezo ya kwenye kompyuta wakiwa majumbani kutokana na maeneo wanayoishi kukosa viwanja hivyo kuwalazimu kutembea umbali mrefu kufuata vilivyo mbali hatua inayowapa uvivu wa kushiriki michezo.Awali mwenyekiti wa Chama cha Soka Mkoa wa Mbeya Mrefa, Elius Mwajala alisema wanasiasa wakiwemo wabunge wa chama tawala na wa upinzani wamekuwa wakilivuruga soka la mkoa kutokana na kuingiza siasa za moja kwa moja kwenye michezo.Alisema wapo wabunge ambao wamekuwa wakitumia siku za michezo ikiwemo ya Ligi Kuu kujineemesha kisiasa kwa kwenda kukaa kwenye majukwaa ya mashabiki na kuonesha kuwa wao ndiyo wenye timu inayocheza.Mwanjala pia alisema wapo baadhi ya wanasiasa aliosema wanathubutu kuitaja timu ya Mbeya City kuwa timu yao na kusababisha wadau wengine kukata tamaa ya kuendelea kushirikiana na timu husika.  <topic>: MICHEZO 